遊善權山留題三首 乾洞
作者：陳克
朝代：宋

paragraphs: 神仙何時開，中虛仰縈盤。
呀然九地低，怪此天壤寬。
窈窅闢瓊戶，璁瓏綴珠鬘。
陰道差險絕，真形謝雕剜。
閬風安在哉，突兀浮雲端。
天高鬼神惡，欲往良獨難。
空飛遽未暇，穴處如何安。
相將三重茅，勢面玄都壇。
仙田滿嘉植，玉彩長闌干。
心空腹自實，寧計米鹽殘。